Ozarbayjon prezidenti Armanistonga ultimatum qo'ydi

Ozarbayjon Armaniston taklif qilingan tamoyillarga asoslangan tinchlik shartnomasini imzolamasa, uning hududiy yaxlitligini tan olmasligini bildirdi. Bu haqda “Armenia Today” xabar berdi.
Mamlakat prezidenti Ilhom Aliev Shusha shahrida bo'lib o'tgan qurultoyda mazkur masala yuzasidan gapirgan. “Biz Armaniston bilan faqat o'zimiz taklif qilgan beshta asosiy tamoyil asosida tinchlik kelishuvi bo'yicha muzokaralar olib borish niyatidamiz”, — degan prezident.
Shuningdek, u ayni damda har ikki davlat tashqi ishlar vazirliklari tomonidan ishchi guruhlar tuzilayotganini aytgan. Siyosatchi, muzokaralarni kechiktirmaslik va kelishuv matnini imkon qadar tezroq tayyorlash zarurligini ta'kidlagan.
Prezident kelishuvning imzolanishi Ozarbayjon va Armaniston o'rtasidagi munosabatlar, xususan, diplomatik aloqalarni o'rnatishga yordam berishi mumkinligini aytgan.
Avvalroq Ilhom Aliev talab bajarilmasa, mamlakatning hududiy yaxlitligi tan olinmasligini aytgandi. Shuningdek, Ozarbayjon Qorabog'da ommaviy qabrlar topilganini e'lon qilgandi.